**Să cad în temerile eului**

*Răzvan Poşchin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

sunt eu, un vânt rece lovindu-se de obrazul tău

mult prea moale pentru o seceră ca mine

cu tăişuri lăuntrice, unse cu temerile de neant

mă legăn pe umărul tău, dar îmi pare că nu te simt, că-mi eşti departe

iar eu sunt un eu mult prea lovit de-o ghiulea apocaliptică

a nefiinţei brodată pe-o mânecă de creier

nu mă întreba nimic din anii trecuţi pe lângă mine atât de anonimi

că-mi pare că m-am născut în secunda moartă

pe-un pat de urzici, mâncând mătrăguna singurătăţilor

de pe unghiile mâncate de şobolani infernali

ai lumilor sinucise

de păcatele oamenilor mai mult neoameni în zile noastre himere

eşti atât de aproape încât nu te simt decât în vântul ce-aduce cu el parfumul tău autentic ce-mi învăluie trupul

într-o nostalgie neiertătoare

te modelez în fiecare lucru, în fiecare minune a naturii

te modelez în mine, în mâini ce n-au ştiu

decât să scrie şi să cuprind şiroaiele de lacrimi căzute din peşterile întunecate